EU:n vapaaehtoisapua koskevan aloitteen vapaaehtoisten taustat ovat moninaiset, ja heillä on erilaista osaamista, mikä on vapaaehtoisten valinnassa ja lähettämisessä käytettävän tarveperusteisen lähestymistavan ansiota. Vuoden 2019 kuluessa odotetaan olevan saatavilla 368 vapaaehtoistoimintamahdollisuutta, joista järjestöt suunnittelevat tarjoavansa 275 (75,7 %) alemman osaamistason vapaaehtoisille (joilla on asiaankuuluvaa kokemusta alle viisi vuotta) ja 93 (25,3 %) ylemmän osaamistason vapaaehtoisille (yli viiden vuoden asiaankuuluva kokemus).

Jäljempänä olevassa kaaviossa esitetään maat, joihin vapaaehtoisia suunnitellaan lähetettävän vuodesta 2019 alkaen vuoden 2018 pyynnön perusteella. Jokaisen maan turvallisuustilanne arvioidaan ennen kuin kenttätyöhön aletaan lähettää (esim. Nicaragua ja Burundi).

Kuva 2. Maat, joihin vapaaehtoisia ehdotetaan lähetettäviksi vuoden 2018 pyynnön tuloksena

Aloitteen alusta lähtien järjestöjen eniten kaipaamia osaamisaloja ovat olleet viestintä (17 %), katastrofiriskien hallinta (11 %), rahoitus (10 %), valmiuksien kehittäminen (10 %), hankehallinto (9 %), yhteisölähtöinen kehittäminen (7 %), sukupuolten tasa-arvo (7 %), seuranta ja arviointi (4 %) ja ilmastonmuutokseen sopeutuminen (4 %).

Aloitteen alusta lähtien on saatettu onnistuneesti päätökseen 77 verkkovapaaehtoistoiminnan tehtävää, joista 54 vuonna 2018. Kysytyimpiä tehtäviä olivat tutkimus, kääntäminen, graafinen suunnittelu, tietämyksen jakaminen sekä teknologinen ja kartoitustoiminta.

Esimerkkejä vuonna 2018 toteutetuista vapaaehtoishankkeista

”EU Aid Volunteers strengthening the resilience and response capacity of vulnerable and disaster-affected communities in the Middle East, Africa, Southern and Central America”: Hanke yhdistää kolme lähettävää järjestöä, jotka ovat GVC Italiasta sekä Alianza por la Solidaridad ja Acción Contra El Hambre Espanjasta. Niiden on tarkoitus yhteistyössä lähettää 33 aloitteen vapaaehtoista humanitaarisen avun operaatioihin 19 vastaanottavaan järjestöön. Kohdemaina on 12 EU:n ulkopuolista maata (Tunisia, Palestiinalaisalue, Jordania, Libanon, Bolivia, Peru, Guatemala, Nicaragua, Burkina Faso, Burundi, Mosambik ja Mauritania). Guatemalassa hankkeella pyritään kehittämään paikallisten järjestöjen valmiuksia ottaa vastaan vapaaehtoisia, estää hätätilanteita ja parantaa varautumista katastrofeihin. Eurooppalaiset ja paikallisväestö tekevät yhteistyötä parantaakseen haavoittuvassa asemassa olevien yhteisöjen selviytymiskykyä vähiten kehittyneissä ja epävakaissa maissa. Alemman osaamistason EU-vapaaehtoinen, jonka työhön kuuluvat seuranta, arviointi, vastuuvelvollisuus ja oppiminen, kirjoittaa tehtävästään Guatemalassa, jossa hän teki lasten ravitsemusta koskevia kyselytutkimuksia:

Eniten aikaa vievät ensinnäkin lyhytkestoiset tehtävät hanketasolla. Sellaisia ovat esimerkiksi osallistuminen edunsaajien valintaan, tietyn kyselytutkimuksen otoksen koon laskeminen, kyselyn muotoilu siten, että sitä on helppo käyttää tabletilla, tilastollisten tutkimusten tarkistaminen, indikaattorien määrittely ... Työ on suurelta osin melko teknistä, mutta tunnen itseni hyödylliseksi, kun voin käyttää tietoteknistä ja tilastollista osaamistani hankkeessa. [...] Ammatilliselta kannalta se oli hyvä muistutus siitä, miten vaikeaa kentällä sovellettava teoria on sovittaa todellisuuteen. Miten tehdä satunnaisotos kyselyyn valittavista taloista 2 400 metrin korkeudella, kun osa taloista on 40 minuutin kävelymatkan päässä, erillään muista, virtaavan veden tuolla puolen? [...] Ensimmäisenä päivänä katselin ja sain oppia erittäin ammattitaitoiselta henkilöstöltä, tavoitteenani tehdä tutkimuksia itse ja johtaa toista kahdesta tiimistä, joihin kuului kaksi tutkijaa ja antropometrian asiantuntija. Tiimi mittasi alle viisivuotiaiden lasten painon ja pituuden aliravitsemuksen havaitsemiseksi. ( https://webgate.ec.europa.eu/echo/eu-aid-volunteers_en/story-meal_en )

”Sustainable development through humanitarian aid volunteers”: Hankkeessa, joka täydentää ja tukee EU:n ulkopuolisten kumppanien tekemää työtä, lähetetään humanitaarisen avun asiantuntijoita työskentelemään paikallisissa hankkeissa ja auttamaan niiden edunsaajia. Hanke yhdistää EU-kumppanit Ranskasta (ADICE), Italiasta (ASPEm) ja Virosta (MTÜ Mondo) sekä vastaanottavat järjestöt kymmenestä EU:n ulkopuolisesta maasta (Thaimaa, Nepal, Intia, Uganda, Kenia, Ghana, Peru, Bolivia, Ukraina ja Palestiina). Työtä tehdään vapaaehtoishankkeissa 6–12 kuukautta.